CELEX: 32012D0085
Language: mt
Date: 2012-02-10 00:00:00
Title: 2012/85/UE: Deċiżjoni ta’ Implimentazzjoni tal-Kunsill tal- 10 ta’ Frar 2012 li tawtorizza lil Spanja u Franza biex idaħħlu miżura ta’ deroga speċjali mill-Artikolu 5 tad-Direttiva 2006/112/KE dwar is-sistema komuni ta’ taxxa fuq il-valur miżjud

15.2.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 41/16
            
         DEĊIŻJONI TA’ IMPLIMENTAZZJONI TAL-KUNSILL
   tal-10 ta’ Frar 2012
   li tawtorizza lil Spanja u Franza biex idaħħlu miżura ta’ deroga speċjali mill-Artikolu 5 tad-Direttiva 2006/112/KE dwar is-sistema komuni ta’ taxxa fuq il-valur miżjud
   (2012/85/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1), u b’mod partikolari l-Artikolu 395(1) tagħha,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               Permezz ta’ ittri reġistrati mal-Kummissjoni rispettivament fil-5 ta’ Settembru 2011 u fit-13 ta’ Settembru 2011, Spanja u Franza talbu awtorizzazzjoni biex idaħħlu miżura speċjali li tidderoga mid-dispożiżżjonijiet tad-Direttiva 2006/112/KE b’rabta mal-kostruzzjoni ta’ interkonnessjoni ta’ taħt l-art tal-elettriku bejn in-netwerks rispettivi tagħhom tal-elettriku.
            
         
               (2)
            
            
               Il-Kummissjoni infurmat lill-Istati Membri l-oħra permezz ta’ ittri ddatati l-25 ta’ Ottubru 2011 dwar it-talbiet li saru minn Spanja u Franza. Permezz ta’ ittri ddatati s-27 ta’ Ottubru 2011, il-Kummissjoni innotifikat lil Spanja u Franza li kellha l-informazzjoni kollha meħtieġa biex tqis it-talbiet.
            
         
               (3)
            
            
               Fis-27 ta’ Ġunju 2008 ġie ffirmat ftehim bejn Spanja u Franza għall-kostruzzjoni ta’ interkonnessjoni ta’ taħt l-art tal-elettriku bejn Santa Llogaia fi Spanja u Baixas fi Franza.
            
         
               (4)
            
            
               Permezz tal-miżura speċjali, l-interkonnessjoni ta’ taħt l-art tal-elettriku se tiġi kkunsidrata li tinsab 50 % fi Spanja u 50 % fi Franza għar-raġunijiet tal-provvista ta’ oġġetti u servizzi, tal-akkwisti intra-Komunitarji ta’ oġġetti u tal-importazzjonijiet ta’ oġġetti intenzjonati għall-kostruzzjoni tagħha.
            
         
               (5)
            
            
               Fin-nuqqas ta’ din il-miżura, ikun neċessarju, skont il-prinċipju tat-territorjalità, li jiġi aċċertat għal kull provvista jekk il-post ta’ tassazzjoni huwiex fi Spanja jew fi Franza.
            
         
               (6)
            
            
               L-għan ta’ din il-miżura speċjali huwa għalhekk li jissimplifika l-proċedura għall-ħlas tat-taxxa fuq il-valur miżjud fuq il-kostruzzjoni tal-interkonnessjoni ta’ taħt l-art tal-elettriku.
            
         
               (7)
            
            
               Id-deroga jista’ jkollha effett fuq l-ammont totali tad-dħul mit-taxxi tal-Istati Membri miġbur fl-istadju ta’ konsum finali fuq livell negliġibbli biss u ma għandha l-ebda impatt negattiv fuq ir-riżorsi proprji tal-Unjoni li jirriżultaw mill-ġbir tat-taxxa fuq il-valur miżjud,
            
         ADOTTA DIN ID-DEĊIŻJONI:
   Artikolu 1
   Permezz ta’ deroga mill-Artikolu 5 tad-Direttiva 2006/112/KE, Spanja u Franza huma awtorizzati li jikkunsidraw l-interkonnessjoni ta’ taħt l-art tal-elettriku bejn Santa Llogaia fi Spanja u Baixas fi Franza li tinsab 50 % fit-territorju ta’ Spanja u 50 % fit-territorju ta’ Franza għar-raġunijiet għall-provvista ta’ oġġetti u servizzi, akkwisti intra-Komunitarji u importazzjonijiet ta’ oġġetti intenzjonati għall-kostruzzjoni tagħha.
   Artikolu 2
   Din id-Deċiżjoni għandha tieħu effett fil-jum tan-notifika tagħha.
   Artikolu 3
   Din id-Deċiżjoni hija indirizzata lir-Renju ta’ Spanja u lir-Repubblika Franċiża.
   
      Magħmul fi Brussell, l-10 ta’ Frar 2012.
      
         
            Għall-Kunsill
         
         
            Il-President
         
         C. ANTORINI
      
   
   
      (1)  ĠU L 347, 11.12.2006, p. 1.